
Anotacija. Straipsnyje pristatomas šveicaro Juozo Ereto (Joseph Ehret) (1896-10-18- 
1984-03-13), 1919 m. atvykusio į Lietuvą, priėmusio Lietuvos pilietybę, gyvenimas ir 
veikla Šveicarijoje bei Lietuvoje. Analizuojamos jo veiklos kryptys (politinė, mokslinė, 
pedagoginė, žurnalistinė, organizacinė, visuomeninė: jaunimas, blaivybė, sportas), atlik- 
ti darbai Lietuvos valstybei stiprinti (ELTOS įkūrimas, įstojimas į Lietuvos savanorius), 
mokslui ir kultūrai kelti. Apžvelgiami J. Ereto darbai Lietuvai, jam sugrįžus į Šveicariją. 


Reikšminiai žodžiai: profesorius Juozas Eretas, šveicaras, ELTOS įkūrėjas, pirmasis ELTOS 
direktorius, mokslininkas, „pavasarininkų“ reorganizatorius. 


Įvadas 


Juozas Eretas (Joseph Ehret) (1896-10-18-1984-03-13) - iškilus Lietuvos ir Šveicarijos 
mokslininkas, filosofijos mokslų daktaras (1918), Lietuvos universiteto (1930 m. pava- 
dinto Vytauto Didžiojo vardu) profesorius (1922-1940, su pertrauka 1931-1932 m.), 
vienas Lietuvių katalikų mokslo akademijos steigėjų (LKMA, 1922), išrinktas jos akade- 
miku (1936), garbės nariu (1979), literatūros istorikas ir pedagogas, publicistas, Lietu- 
vių rašytojų sąjungos (JAV) garbės narys, mokslininkas. J. Eretas - Lietuvos kariuomenės 
savanoris (1920), Lietuvos telegramų agentūros (ELTA) steigėjas (1920), visuomenės 
veikėjas, katalikiško kaimo jaunimo sąjungos „Pavasaris“ vadovas (1922-1928) ir garbės 
pirmininkas (1928), vienas „Pavasario“ liaudies universiteto kūrėjų (1925), „Šatrijos“ 
draugijos globėjas (1932), Lietuvos Gimnastikos ir Sporto Federacijos (LGSF) vienas kū- 
rėjų (1922), vienas Lietuvos Sporto Lygos organizatorių (1923), žinomas žurnalistas, 
laikraščių (blaivybei, sportui ir katalikiškam kaimo jaunimui) steigėjas ir redaktorius, 
masinių renginių iniciatorius ir organizatorius (Šiauliuose, 1924; Kaune, 1927). 

J. Eretas nesiliovė rūpintis Lietuva ir tuomet, kai buvo priverstas iš jos pasitraukti. 
Profesorius nepailstamai kėlė Lietuvos laisvės klausimą visuomenei skaitomose pas- 
kaitose, rašydamas straipsnius į įvairius Vakaruose leidžiamus žurnalus užsienio kal- 
bomis. Taip pat rašė knygas, skirtas baltų tautų likimui, Lietuvos išeivijos problemoms, 
asmenybėms. 

Profesorius Juozas Eretas iš 88 savo gyvenimo metų beveik 22 praleido Lietuvoje. 
Nors Lietuvai dirbti pradėjo eidamas 21 metus, tačiau jai dirbo visą gyvenimą. Artėjan- 
čios prof. Juozo Ereto 115-osios gimimo metinės paskatino prisiminti šią asmenybę. 

Darbo tikslas - detalizuoti prof. J. Ereto veiklą, skirtą Lietuvai garsinti. 

Darbo uždaviniai: priminti keletą profesoriaus gyvenimo faktų, pristatyti šveicarą 
Juozą Eretą - pasiaukojamai dirbusį antrajai tėvynei Lietuvai; apžvelgti profesoriaus 
veiklos kryptis, akcentuoti atliktų darbų, liudijančių meilę Lietuvai, svarbą. 

Literatūra: J. Eretui skirtos publikacijos periodikoje ir mokslo straipsniai. 


Istoriografija 


Tarpukario Lietuvoje apie Šveicarijos sūnų, Lietuvoje suradusį antrąją tėvynę, buvo pa- 
rašytas išsamus prof. Stasio Šalkauskio straipsnis (Šalkauskis 1934). Sovietinės okupa- 
cijos metais už Lietuvos nepriklausomybę užsienyje kovojęs J. Eretas buvo itin pavojin- 
ga valstybei asmenybė - tad, be abejo, apie jį buvo tylima. 

Be įvairių jubiliejinėmis progomis išeivijoje parašytų straipsnių ir straipsnelių, pa- 
minėtinas svarbiausias darbas - 1972 m. prof. J. Ereto bičiulių Brukline išleistas kolek- 
tyvinis veikalas „Didysis jo nuotykis (Prof. J. Eretas tarnyboje Lietuvoje)“, kurį spaudai 
parengė prof. Juozas Brazaitis-Ambrazevičius (Didysis... 1972). Keli iš šių straipsnių jau 
buvo išspausdinti tarpukario Lietuvos spaudoje (Girnius 1973). 

Nepriklausomybę atgavusioje Lietuvoje pirmasis apie J. Eretą prabilo inžinierius 
Algimantas Zolubas (Zolubas 1990). Renginiai, organizuoti J. Eretui jubiliejinėmis pro- 
gomis, atsispindėjo periodinėje spaudoje. 

Prof. J. Eretas buvo aktyvus LKMA narys, tad jis minimas darbuose, tyrinėjančiuose 
Akademijos istoriją (Bačkis 1987; Brazaitis 1982; Yla 1964; Krasauskas 1965; Vasi- 
liauskienė 1992). Taip pat dėmesio jam skirta Izidoriaus Ignatavičiaus sudarytoje en- 
ciklopedijoje „Lietuvos naikinimas ir tautos kova (1940-1998)“ (Vasiliauskienė 1999), 
mokslo leidiniuose „Lietuvos istorijos studijos“ (Vasiliauskienė 1997) ir „Logos“ (Vasi- 
liauskienė 2000). Apie J. Eretą rašyta ir „Visuotinėje lietuvių enciklopedijoje“ (Visuotinė 
lietuvių... 2004). 


Juozas Eretas Šveicarijoje 


Juozas Eretas gimė 1896 m. spalio 18 d. Bazelyje, neturtingų katalikų šeimoje, tad 
vaikystėje susiformavo ir stipri katalikiška pasaulėžiūra. Gimus sūnui, jo tėvai gyveno 
Karthausgasse (Nr. 9): šiame name Ehret-Boos šeima taip pat turėjo patalpas šeimos 
verslui - vyno parduotuvę. 1896 m., baigę namo statybą, persikėlė į Oetlingerstrasse 
(Nr. 42), kur prabėgo atžalų vaikystė. Iš čia Juozas išvyko į mokslus. 1915 m. baigęs 
realinę mokyklą, įstojo į 1889 m. įkurtą Friburgo katalikiškąjį universitetą studijuoti 
germanistikos, istorijos, meno ir filosofijos. 

J. Eretas studijavo ne tik Friburgo, bet ir Bazelio, Lozanos universitetuose. Atostogų 
metu atliko karinę tarnybą, o baigęs kariūnų mokymus, 1917 m. gavo leitenanto laipsnį. 
Studijų metais aktyviai dalyvavo katalikiškojo jaunimo organizacijose. 

Jau vaikystėje patyręs nuskriaustųjų likimą, visą gyvenimą kovojo su socialine nely- 

gybe. Katalikybės sklaida įvairiausiomis priemonėmis - kitas J. Ereto gyvenimo tikslas. 
Tad jam buvo artimi ir Šveicarijoje studijavusių lietuvių siekiai. Studijų metais jis susi- 
pažino ir su lietuviais studentais, pradėjo jiems talkinti. 


Juozo Ereto pažintis su lietuviais 


Juozas Gabrys-Paršaitis (1880-02-22-1951-07-26), 1905 m. sekretoriavęs Vilniaus Sei- 
me, atsidūręs Paryžiuje, įkūrė Lietuvos informacijos biurą (Bureau d' Information de 
Lithuanie), kurį po ketverių metų perkėlė į Ženevą, paskui - į Lozaną. Užmezgęs plačias 
pažintis, jis atkakliai veikė už Lietuvos nepriklausomybės atkūrimą (Eretas 1960). Lo- 
zanoje įsikūrusiam Lietuvių spaudos biurui buvo reikalingas sekretorius, nes lietuviai 
gerai nemokėjo Vakarų šalių kalbų, nežinojo vietinių žmonių poreikių. 

Apie pažintį su lietuviais studentais J. Eretas rašė: „Tai buvo 1917 m. Friburgo uni- 
versitete studijavau filologiją, ir profesorius sakydavo: „Turit studijuoti indogermanistiką, 
kuria niekas jau nekalba. Bet jeigu norit žinoti, kaip tai buvo anais laikais, prieš tūks- 
tančius metų, išmokit lietuviškai!“ Profesorius davė keletą pavyzdžių. Man pasidarė labai 
įdomu. Profesorius, pamates, kad aš tuo stebiuosi, pasakė, kad Friburge yra visa kolonija 
lietuvių, kad galima išgirsti, kaip jie kalba. Man pasidarė labai įdomu, nes žinojau, jog 
lietuvių kalba yra sanskrito kalbos, senų indų kalbos sesuo. Tokia retenybė! Kokia laimė 
patekti į lietuvių kompaniją! Buvau supažindintas ir pirmą kartą išgirdau tą kalbą, kurią 
paskui išmokau šiaip taip. Lietuviai taip pat džiaugėsi, kad šveicaras nori išmokti lietuviš- 
kai. Spausdintos gramatikos nebuvo. Tad jie man išrašydavo lekciją vieną po kitos. 1917 
metais bestudijuojat, prieš ir po susirinkimų lietuviai mane klausdavo, ar išmokau savo 
lekciją. Tokiu būdu pradėjau išmokti lietuviškai. Tada jie manęs paklausė, ar nenorėčiau 
praktikuoti tos kalbos Lietuvoje“ (Eretas 1977: 217). 

Jau nuo 1917 m. Šveicarijoje lietuviai inteligentai leido žurnalus vokiečių ir prancū- 
zų kalbomis, taip populiarino Lietuvos vardą užsienyje, prisidėjo ir palaikė Lietuvos ne- 
priklausomybės siekį. Trūkstant patirties, rezultatai buvo menki. Lietuviams palankus 
profesorius Gustavas Šniureris (Schnur) (1860-06-30-1941-12-14) šiam darbui pare- 
komendavo studentą Juozą Eretą: jis, kaip vietinis, gerai pažinojęs to meto visuomenę, 
galėjo visus labiau sudominti Lietuvos reikalais. 1917 m. pabaigoje kun. Juozo Purickio 
(1883-04-19-1934-10-25) pakviestas, J. Eretas pradėjo dirbti Lietuvos informacijos 
biure: rašė straipsnius žurnalams, biuletenius. 

1918 m. J. Eretas, lietuvių paprašytas, Lozanoje redagavo mėnesinį laikraštį „Li- 
tauen“ (Lietuva). Tai pirmieji ir itin svarbūs jo žingsniai garsinant Lietuvą Vakaruose. 
J. Eretą žavėjo didinga Lietuvos praeitis, jos istorija. Tad dirbdamas taip pat rašė ir in- 
formacinį veikalą apie Lietuvą, kuris galėjo pasirodyti tik jam apsigynus disertaciją ir 
persikėlus į Berlyną talkinti lietuviams. 

1918 m. už disertaciją apie jėzuitų teatrą Friburge J. Eretui buvo suteiktas filosofijos 
daktaro laipsnis. Tais pačiais metais pasirodė išsami, beveik 500 puslapių jo studija vo- 
kiečių kalba apie Lietuvą („Lietuva praeityje, dabartyje ir ateityje“), kuri buvo išversta 
į prancūzų kalbą. 

1919 m. pirmoje pusėje įkūrus Lietuvos misiją Berne, kun. Juozas Purickis pasikvie- 
tė talkinti J. Eretą. Čia jis dirbo bendradarbiu spaudos reikalams, o beveik po pusmečio 
šį darbą tęsė spaudos biure Berlyne. 

J. Ereto atvykimą į Lietuvą nulėmė jo bičiulystė su žemaičiu Mykolu Ašmiu (Mikelis 
Ašmys) (1891-12-06-1918-12-01) (Aleknavičius 2001). Klaipėdietis į Šveicariją atvyko 
ginti disertacijos ir pasigydyti, tačiau ispaniškasis gripas pakirto jo paskutines jėgas. 
M. Ašmys žinojo, kaip reikalingi Lietuvai apsišvietę ir energingi žmonės. Nebegalėda- 
mas paaukoti savo jėgų Tėvynei, mirštantis Mykolas prašė draugo jį pavaduoti, padir- 
bėti Lietuvoje nors metus. J. Eretas sutiko ir atvyko į Lietuvą. „Prieš mirdamas paprašė 
mane užimti jo vietą Lietuvoje. - prisipažįsta dr. J. Eretas. - Mirė paguostas mintimi, 
radęs pavaduotoją. Taigi 1919 metais... vykau Lietuvon, bandydamas vykdyti mirusio 
draugo testamentą. Kažin ar aš be graudenančių mirštančio Mykolo maldavimų būčiau 
vykęs ir pasilikęs karo nuteriotame svetimame krašte, kur manęs - be džiaugsmo valan- 
dų - laukė kalnas nemalonumų ir nusivylimų“ (Grinius 1957). 


Juozas Eretas Lietuvoje (1919-1941) 


Prof. J. Šalkauskis (1886-05-16-1941-12-04), susitikęs J. Eretą, vykstantį į Lietuvą, ir 
žinodamas sunkią tuometinę Lietuvos padėtį, bandė atkelti jo išvykimą. Vėliau S. Šal- 
kauskis apie šį susitikimą rašė: „Ar ne per anksti Jūs vykstate į Lietuvą? Bijau, kad ne- 
apsiviltumėte!“ Jaunas daktaras tik ranka pamojo, nė klausyti nenorėdamas apie kokias 
nors abejones savo kelionės klausimu... Ar pakels jis mūsų sunkaus gyvenimo aplinkybes? 
Ar apsivylęs neišvyks kartais iš Lietuvos apkartęs ir pilnas apmaudo? Ar sugebės mūsų 
žmonės tinkamai jį įvertinti ir dorai su juo apsieiti?“ (Šalkauskis 1934). Tokius klausimus 
visai pagrįstai kėlė Stasys Šalkauskis, nes J. Eretui tuo metu buvo pasiūlyta Paduvos 
(Venecijos) universitete dėstyti vokiečių kalbą ir literatūrą. 

Tačiau J. Ereto pažadas bičiuliui Mykolui Ašmiui buvo svarbesnis už aukščiausius 
postus geriausiuose Europos universitetuose. Ir jis atvyko į Lietuvą, kuri, kaip vėliau 
savo laiškuose jis rašė S. Šalkauskiui, „buvo kietas prabudimas“. 

Jaunatviška energija, jaunystės žavesys ir gili pagarba Lietuvai, jos garbingai praei- 
čiai - su tokiomis nuostatomis atvykęs į jam nežinomą šalį, J. Eretas atidavė jai visas 
jėgas ir širdį. 

Juozo Ereto darbuotės Lietuvoje laikotarpiu išryškėjo jo politinės, visuomeninės ir 
mokslinės veiklos kryptys. Pradžioje itin gausią, plačią ir aktyvią visuomeninę veiklą 
pamažu keitė mokslinė, nors daugelio visuomeninių pareigų J. Eretas taip ir neatsisakė. 
Itin daug J. Eretas nuveikė Lietuvių katalikų mokslo akademijoje tiek Lietuvoje, tiek 
ir vėliau sugrįžęs į Šveicariją. Jam suteiktas LKMA akademiko (1936) ir Garbės nario 
(1979) vardas. Profesorius dalyvavo ne tik kuriant LKMA Lietuvoje (1922), bet ir ją 
atkuriant išeivijoje - Romoje (1956), taip pat buvo aktyvus suvažiavimų ir kitų renginių 
dalyvis. 

Juozas Eretas - Užsienio reikalų ministerijos tarnyboje 


1919 m. spalio 15 d. J. Eretas atvyko į Kauną. Jau po keleto dienų buvo paskirtas Užsie- 
nio reikalų ministerijos patarėju, ėmėsi organizuoti spaudos biurą, kuris tada buvo taip 
reikalingas informuoti pasaulį apie atsikuriančią Lietuvą. Pradėtas organizuoti Informa- 
cijos biuras greitai išsiplėtė. Todėl 1920 m. buvo sudarytas Informacijos departamentas 
(direktoriumi paskirtas J. Eretas), o šio departamento žinioje 1920 m. balandžio 1 d. 
J. Ereto pastangomis buvo įsteigta Lietuvos telegramų agentūra - ELTA (Ereto Lietuvos 
telegramų agentūra!). Žinias reikėjo greitai paskleisti po pasaulį, o iš jo gautas - per- 
duoti Užsienio reikalų ministerijai, lietuvių laikraščiams ir radijui. 

Lietuva nepalaikė pastovių santykių su užsienio agentūromis, todėl J. Eretas aplankė 
Rygą, Helsinkį, Berlyną, Paryžių, Šveicariją. Kadangi Lietuvoje tokiam darbui nebuvo 
tinkamai paruoštų žmonių, J. Eretas rinko bendradarbius ir juos mokė. Kad atsvertų 
Vilniuje šeimininkavusių bolševikų propagandą, 1920 m. J. Eretas išvyko į Vilnių ir ten 
įsteigė ELTOS skyrių. 

Lietuvos spaudoje buvo rašoma, kad 1920 m. rugpjūčio 28 d. vakare iš Kauno speci- 
aliu traukiniu į Vilnių atvažiavo Lietuvos Vyriausybės ir visuomenės atstovai. Minimas 
Krašto apsaugos ministras Žukas, Geležinkelio direktorius inž. Grinkevičius, Seimo na- 
rys, buvęs Susisiekimo ministras V. Černeckis, Švietimo ministras K. Bizauskas, spaudos 
atstovas p. Pajaujis ir Informacijos departamento direktorius dr. J. Eretas, dailininkai 
A. Žmuidzinavičius, P. Rimša ir kt. Akcentuota, kad visi džiaugėsi matydami galutinai 
nuo visų okupantų išvaduotą Lietuvos sostinę ir gausią Lietuvos kariuomenę, kuri „šei- 
mininko teisėmis pasiremdama, yra pasiryžusi ginti nuo visų pasikėsinančių užpuolikų, 
savo nuo amžių buvusią sostinę“ (Autorius nenurodytas 1920). 

Bolševikams palikus Vilnių, į jį persikėlė visa Užsienio reikalų ministerija, Informa- 
cijos departamentas ir ELTA. Vilniuje S. Šalkauskis įtraukė J. Eretą į „Romuvos“ veiklą. Į 
antrąjį „Romuvos“ sąsiuvinį turėjo būti įdėtas ir J. Ereto rašinys, skirtas Dantės jubiliejui 
(1221-1921). Lenkų įsiveržimas ir Vilniaus netektis visą pradėtą lietuvių darbą pavertė 
niekais. J. Eretas padėjo sėkmingai perkelti įstaigas su valdžios turtu į Kauną (Vaižgan- 
tas 1921), tačiau nebespėjo užbaigti minėto straipsnio. 

Būdamas veiklus, temperamentingas, jis negalėjo likti pasyvus lenkų atžvilgiu. Įsto- 
jęs į I Savanorių pulką, 1920 m. spalio 15 d. - gruodžio 6 d. dirbo organizacinį darbą, ėjo 
pulko vado Kazio Škirpos (1895-02-18-1979-08-18) adjutanto pareigas. Svetimšalio 
įstojimas į savanorius buvo svari paskata daugeliui lietuvių inteligentų. 

Tačiau iš karo tarnybos J. Eretas buvo greitai atšauktas: prasidėjus deryboms su 
lenkais, prireikė sparčiai pateikiamos informacijos užsienio šalims. Vykstant lietuvių ir 
lenkų deryboms Ženevoje ir Briuselyje, J. Eretas, būdamas Lietuvos delegacijoje, orga- 
nizavo spaudos informaciją. Lankydamas užsienio šalis, jis skaitė paskaitas, informavo 
spaudą, propagavo lietuvių tautos teisių atstatymo klausimą - dirbo kaip lietuvių dele- 
gacijos spaudos atašė. Prof. S. Šalkauskis yra konstatavęs, kad iš vienos tokios kelionės į 
Helsinkį J. Eretas parvežė Lietuvai pripažinimą de jure. 1921 m. rugpjūčio 19 d. Šveicarų 

Federalinė taryba pripažino Lietuvą laisva ir nepriklausoma valstybe de jure (su sąlyga, 
kad galutinai nustatys sienas). Galima teigti, kad tam nemažai įtakos turėjo ir J. Eretas. 

Užsienio reikalų ministerijoje J. Eretas dirbo tol, kol buvo suformuoti ELTOS kadrai 
ir sutvirtėjo santykiai užsienyje. 1922 m. vasario 4 d. jis atsistatydino ir savo pareigas 
perdavė Matui Šalčiui (1890-09-20-1940-05-26) (Strikulienė 2005). 

1922 m. J. Eretas priėmė Lietuvos pilietybę, įstojo į Krikščionių demokratų partiją, 
kaip labiausiai atitinkančią jo socialinę ir religinę pasaulėžiūrą, buvo išrinktas į II Seimą. 

Visų priešininkų akyse jis tapo neprašytu įsiveržėliu. Jei anksčiau visų partijų nariai, 
tikėdamiesi J. Ereto prielankumo, jį palaikė, siekė įtraukti į savo gretas, tai vėliau jis 
visiems tapo priešu. Seime J. Eretas atstovavo kultūriniams reikalams: jaunuomenės 
globai, blaivybei, švietimui. Grynai politiniuose klausimuose buvo mažai aktyvus. Svar- 
bių darbų nei partijoje, nei Seime neatliko. 1923 m. pavasarį, pradėjęs nuo 1 apygar- 
dos (Marijampolėje) II Seime, pajuto bejėgiškumą ir išėjo nelaukdamas kadencijos galo 
(1924 m.) - paliko „erškėčiuotąjį politikos veikėjo kelią“ (Eretas 1960: 107). 


Visuomeninis ir kultūrinis darbas 


Visuomeniniame ir kultūriniame darbe, kuris buvo itin aktyvus 1919-1928 m., galima 
išskirti tris J. Ereto veiklos kryptis: blaivybė, sportas ir jaunimo organizacijos. 

Paragintas kan. Juozo Tumo-Vaižganto (1869-09-20-1933-04-29), J. Eretas prisidėjo 
prie Lietuvių katalikų blaivybės draugijos atgaivinimo (1921), tapo vienu populiariau- 
sių blaivybės idėjos propaguotojų Lietuvoje, atstovavo Lietuvai tarptautiniuose blai- 
vybės renginiuose: 1921 m. - Lozanoje (XVI tarptautinis priešalkoholinis kongresas), 
1922 m. gegužės 21-25 d. Berlyne (blaivybės draugijų kongresas) (M. D. 1922). Taip 
Lietuva buvo įtraukta į tarptautinį blaivystės draugijų judėjimą. 

Prof. J. Eretas įkūrė blaivystės avangardą - vaikų „Angelo Sargo“ draugiją, kuri 
1931 m. atsiskyrė nuo blaivininkų ir tapo savarankiška organizacija. Nemažai jis padė- 
jo Studentų ateitininkų abstinentų korporacijai. Profesorius ne tik propagavo blaivystės 
idėjas, bet ir rodė sektiną pavyzdį. 

1921 m. J. Eretas buvo pakviestas tapti Lietuvos fizinio lavinimo sąjungos (LFLS) 
Centro valdybos nariu. Kartu su kitais nariais organizavo pirmąją sporto šventę. 
1922 m. drauge su Karoliu Dineika (1898-03-15-1980-08-13) įkūrė Lietuvos gimnas- 
tikos ir sporto federaciją (LGSF). Susikūrusias sporto organizacijas ėmė vienyti Lietuvos 
sporto lyga (1923). J. Eretas - vienas iš jos organizatorių, buvo išrinktas Centro valdy- 
bos nariu. 1927 m. sausio 29 d. Lietuvos sporto lygos suvažiavime - išrinktas nariu į 
naują Centro komitetą (pirm. dr. Jurgelionis) (Autorius nenurodytas 1937). J. Eretas 
vadovavo ir pirmajai ateitininkų sporto olimpiadai, vykusiai Palangoje 1927 m. liepos 
18 d. (S. J. 1927). 

Kartu su Karoliu Dineika parašė „Lengvosios atletikos vadovėlį“ (1922), 1923 m. 
išspausdino leidinį „Muštukas ir kumščiasvydis“. Ilgą laiką J. Eretas buvo aktyvi figū- 

ra sportiniame Lietuvos gyvenime. Kaip teigė istorikas Jonas Dainauskas (1904-01-21- 
2000-05-27), prof. J. Eretas lietuviams buvo savotiškas propeleris į sporto pasaulį. 

Organizacinis profesoriaus talentas ryškiausiai atsiskleidė katalikiškos kaimo jauni- 
mo organizacijos sąjungoje „Pavasaris“: „Šioje srityje darbas jam geriausiai sekėsi: čia 
jis parodė daug ne kasdien sutinkamų sugebėjimų ir užsimojimų“ (Šalkauskis 1934). 

„Pavasarininkų“ sąjunga, veikusi dar iki J. Ereto, jam pirmininkaujant (1922-1928) 
ypač sustiprėjo, atrado naujų veiklos formų, susiformavo nauja valdymo struktūra. 
J. Eretas, pasinaudodamas Vakarų Europos kraštų jaunimo organizacijų veikla, sugebėjo 
pertvarkyti ir reformuoti „Pavasarininkų“ veiklą, suteikė jai organizuotą mastą. Centro 
valdybai tapo pavaldūs regionai, šiems - rajonai, pastariesiems - žemiausia grandis - 
vietinės kuopos. 

J. Eretas, tikėdamas katalikiško Lietuvos jaunimo dvasiniu pajėgumu, tapo „pavasa- 
rininkų“ masinių renginių iniciatorius ir organizatorius: 1924 m. jo iniciatyva suorga- 
nizuotas kongresas Šiauliuose (apie 7000 „pavasarininkų“), 1927 m. - jubiliejinis „Pa- 
vasario“ sąjungos 15 metų sukakties kongresas Kaune (per 11 000 „pavasarininkų“), 
kuriame dalyvavo daug svečių iš užsienio. Šiauliuose organizuotas kongresas - pirmas 
toks renginys Lietuvoje. Šis kongresas su dainų bei sporto šventėmis ir jaunimo tauto- 
dailės paroda tapo pavyzdžiu kitų jaunimo organizacijų kongresams. 

1928 m. gruodžio mėn. per metinę sąjungos konferenciją J. Eretas dėl susilpnėju- 
sios sveikatos atsisakė pirmininko pareigų, tačiau pasiliko „Pavasario“ sąjungos garbės 
pirmininku. 1932 m., rengiant jubiliejinį Kongresą Kaune, jis buvo paskirtas būsimojo 
kongreso vadovu. Kadangi užbaigus organizacinius darbus, valdžia nebedavė leidimo, 
tad vietoj bendro kongreso organizuoti kongresai rajonuose. Už kalbą Marijampolėje 
vykusiame kongrese J. Eretui teko pasėdėti ir kalėjime (Girnius 1966). 

1926 m., kaip Lietuvos katalikiškos jaunuomenės atstovas, J. Eretas dalyvavo Eucha- 
ristiniame kongrese Čikagoje. Kėdainiuose rengiant Kauno arkivyskupijos eucharistinį 
kongresą (1937) bei organizuojant pirmąjį Eucharistinį kongresą Lietuvoje (1938), or- 
ganizaciniame komitete taip pat aktyviai dirbo J. Eretas (Grinius 1957). 

Sunkiai siekęs mokslo, J. Eretas troško, kad Lietuva taptų kuo raštingesnė. Todėl 
jo iniciatyva „pavasarininkų“ veikloje buvo įkurtas „Pavasario“ liaudies universitetas 
(1925), vėliau pavadintas vyskupo Motiejaus Valančiaus vardu. Lietuvoje buvo steigia- 
mi šio liaudies universiteto skyriai. 

Darbui su „pavasarininkais“ J. Eretui reikėjo talkininkų, kurių ieškojo tarp studentų. 
„Juos jis traukdavo į darbą su kaimo jaunimu taip intensyviai, kaip joks kitas profesorius. 
Nors šie studentai dažniausiai būdavo visuomeninio darbo nedirbę arba mažai tedirbę, 
tačiau dr. Ereto „paimti į rankas“ bei jo instruktuojami, susiformuodavo, tapdavo ne tik jo 
talkininkais, bet kai kurie jų išaugdavo į vadovus“ (Grinius 1957). Paskaitose jaunimui, 
nurodydamas vyresniųjų ydas, kurių reikia vengti, kalbėdavo apie jaunosios kartos už- 
davinius ir atsakomybę (Slapukas 1939-4()). 

J. Eretas aktyviai dalyvavo ir kitų organizacijų veikloje - paminėtinas literatūros 
mėgėjų būrelis „Šatrija“. Draugija buvo oficialiai įregistruota Lietuvos universiteto se- 
nate 1927 m. (Skrupskelienė 1985). Jos iniciatoriai ir steigėjai buvo prof. J. Eretas ir 

prof. Vincas Mykolaitis-Putinas (1893-01-06-1967-06-07). Draugijos šūkis - „Menas - 
grožiui, grožis - gyvenimo tobulinimui“. Pirmasis jos globėjas - V. Mykolaitis-Putinas, o 
nuo 1932 m. - Juozas Eretas. 

J. Eretas ryškų pėdsaką paliko ir spaudoje - įkūrė ir leido laikraščius: 

„Sargyba“ (blaivybei skirtas laikraštis); „Angelas Sargas“, vėliau perkrikštytas į 
„Žvaigždutę“ (vaikų „Angelo sargo“ organizacijos laikraštis); „Sportas“ bei „Jėga ir gro- 
žis“ (sportui skirti leidiniai). Šalia laikraščio „Pavasaris“ skirto eiliniams „pavasarinin- 
kų“ organizacijos nariams, J. Eretas įsteigė „Pavasarininkų vadą“ (1923), skirtą jaunimo 
vadovams auklėti ir instruktuoti, kuris 1926 m. buvo pertvarkytas ir pavadintas „Jau- 
nimo vadu“ (Girnius 1966). 

J. Eretas atvyko į Lietuvą atiduoti visų jėgų ir žinių šio krašto gerovei, tačiau ne visa- 
da buvo suprastas ir tinkamai įvertintas. Jam teko ir nukentėti: už kalbas Marijampolėje 
vykusiame kongrese jis, Pranas Dovydaitis (1886-12-02-1942-11-04) ir Juozas Leimonas 
(1900-08-23-1963-05-04) buvo nubausti trims mėnesiams kalėjimo. J. Eretas kalėjo Kau- 
no, o vėliau Marijampolės kalėjimuose nuo 1932 m. liepos 14 iki rugsėjo 7 d. 


Pedagoginė veikla ir mokslinis darbas 


Trims aukštojo mokslo įstaigoms Lietuvoje buvo reikalinga įvairiapusė J. Ereto organi- 
zacinė pagalba, patarimai. Tai Aukštieji kursai, Lietuvos universitetas (1930 m. pava- 
dintas Vytauto Didžiojo vardu) ir Lietuvos katalikų universitetas. J. Eretas ne tik talkino 
kuriant šias mokymo institucijas, bet ir profesoriavo (išskyrus Lietuvos katalikų univer- 
sitetą, kurio atidarymas buvo atidėtas tautininkų valdžios) (Eretas 1972). 

Lietuvos aukštosiose mokyklose J. Eretas dirbo nuo 1919 m. iki 1940 m. (su pertrau- 
ka 1931-1932 m., kai jis, kaip ir kiti aktyvūs veikėjai, buvo atleistas iš darbo pasinau- 
dojus VDU Teologijos ir filosofijos fakulteto reforma). 

Aukštuosiuose kursuose profesorius dėstė vokiečių kalbą ir literatūrą, o dramos stu- 
dijoje - visuotinę literatūrą ir teatro istoriją. Deja, darbas Informacijos departamente ir 
nuolatinės kelionės neleido atsidėti platesniam akademiniam darbui. 

Lietuvos universitete J. Eretas buvo pakviestas ekstraordinariniu profesoriumi Te- 
ologijos ir filosofijos fakultete prie visuotinės literatūros katedros, kurį laiką šiai ka- 
tedrai vadovavo. Profesorius dėstė vokiečių kalbos ir literatūros kursus, skaitė pran- 
cūzų literatūros istoriją, literatūros nagrinėjimo metodus, žurnalistiką. Jonas Grinius 
(1902-03-05-1980-11-10) rašė: „Lietuvoje Juozas Eretas buvo aukštojo žurnalizmo 
mokytojas ir pavyzdys... Savo pastangas išauginti Lietuvai kvalifikuotų žurnalistų Juo- 
zas Eretas taip pat ne kartą jungė su darbu Lietuvos universitete. Jo skaitomas epizo- 
dinis žurnalistikos kursas ir jo vedamas žurnalistikos seminaras Teologijos-filosofijos 
fakultete filosofijos skyriuje turėjo kažin kokią paralelę su B. Sruogos seminaru. Tačiau 
B. Sruogos seminaras niekada neturėjo priešų, o J. Ereto seminaras susilaukė priekaištų 
iš valdančiųjų sluoksnių pusės“ (Grinius 1957). 

Vykdant reformą Teologijos ir filosofijos fakultete, nukentėjo ir prof. Juozas Eretas. 
1931 m. gruodžio 15 d. jis buvo atleistas iš universiteto. Rektoriaus Vinco Čepinskio 

(1871-05-03-1940-08-22) iniciatyva po dešimties mėnesių - 1932 m. spalio 1 d. - ga- 
lėjo sugrįžti, tačiau žemesnėms pareigoms - vyresniuoju asistentu (žemesnįjį personalą 
V. Čepinskis galėjo pasirinkti pats, nederindamas su vyriausybe). Tačiau mažos algos 
neužteko gausiai prof. J. Ereto šeimai, todėl LKMA iš savo lėšų skirdavo profesoriui mė- 
nesinį priedą, kad šis idealistas turėtų bent kuklų pragyvenimą ir galėtų atlikti tą patį 
darbą, kurį buvo dirbęs prieš atleidimą (Grinius 1957). 

Sunkią Teologijos ir filosofijos fakulteto padėtį yra pažymėjęs ir J. Eretas: 

„Politika niekad nebuvo palanki Teologijos-filosofijos fakultetui, išskyrus tuos laikus, 
kai krikščionys demokratai koalicijoje ar vieni valdė demokratinių seimų laikais. Teo- 
logijos- filosofijos fakultetas, mat, buvo atsiradęs Steigiamajame seime kaip „politikos 
kompromisas“ Kitų jis buvo kenčiamas, bet nuolat puolamas. Toje kovoje politika tebuvo 
įrankis, o gilesnis pagrindas glūdėjo pasaulėžiūroje. Kitos pasaulėžiūrinės grupės filosofi- 
jos skyriuje matė savo ideologinį priešą. Tai buvo, galima sakyti, reikšmingiausia pasau- 
lėžiūros kova nepriklausomos Lietuvos laikais... 

Filosofijos skyrius buvo puolamas nuo pat jo pradžios: puolamas kairiųjų grupių įvai- 
riom progom spaudoje ir seime. Kai 1926 m. pavasarį kairieji sudarė seime daugumos 
koaliciją, puolimai paaštrėjo. Abiturientai buvo įspėjami nestoti į teologijos-filosofijos fa- 
kultetą, nes jį baigę galį ir negauti vietos mokyklose. Esą neišmintinga ir nepraktiška dėl 
ideologijos statyti į pavojų savo ateitį. Vis dėlto nepavyko nei išardyti profesūros (jai taip 
pat buvo primenama, kad gali darbo netekti), nei atbaidyti abiturientų. Buvome įsitikinę 
kovoją gerą kovą, ir dėl to nesvyruodami gynėme apgultą savo tvirtovę. Gynimo akcijos 
siela buvo P Kuraitis ir S. Šalkauskis“ (Eretas 1960). 


Svarbi prof. J. Ereto pedagoginio darbo kryptis - skatinti ir mokyti studentus, rašan- 
čius darbus iš vokiečių literatūros, ieškoti ryšių su Lietuva. 

Profesorius ne tik dėstė žurnalistiką, bet ir pats daug rašė: jo straipsnių randama 
visoje katalikiškos pakraipos spaudoje įvairiausia tematika. Jis tapo nuolatiniu „XX am- 
žiaus“ korespondentu, kas antrą savaitę pateikdavo vedamuosius apie įvykius Ispani- 
joje. Straipsnius pasirašinėjo „Hispanus“ slapyvardžiu. Pažymėtina, kad 1930-1938 m. 
J. Eretas redagavo žurnalą „Athenaeum“ (sekretorius dr. Antanas Salys, 1902-07-21- 
1972-07-31), kurį leido VDU Teologijos ir filosofijos fakulteto Filosofijos skyrius. Pradė- 
tas leisti kaip kalbos, literatūros, istorijos ir geografijos žurnalas, greitai tapo tik kalbos, 
literatūros ir istorijos žurnalu. Devyniuose tomuose išspausdintos 52 mokslinės studi- 
jos, iš jų šešios - parašytos paties redaktoriaus. 

Gyvendamas Lietuvoje, šalia gausios visuomeninės veiklos, akademinio dar- 
bo J. Eretas parašė svarbių knygų: „Beethoveno jaunystė“ (1927), „Henrich Seuse“ 
(1929), „Meister Eckehart“ (1930), „Jonas Tauleris“ (1930) (Naujokas 1930), „Jauna- 
sis Goethe“ (1932), „J. W. Goethe“ (1933) ir kt. Tarp gausybės J. Ereto darbų paminėti- 
na „Vokiečių literatūros istorija“ (1931 m. T. 1) - tai pirmasis tokio pobūdžio leidinys 
Lietuvoje (J. A. 1932). 

Paliekama Lietuva 


1940 m. liepos 15 d. uždarius Teologijos ir filosofijos fakultetą, J. Eretas, kaip ir daugelis 
profesorių, buvo atleistas iš universiteto. Su šeima jis apsigyveno nedideliame žmonos 
Onos Jakaitytės (1889-01-12-1954-05-20) tėvų ūkelyje Pakorbudžių kaime, Sintautų 
valsčiuje, Šakių apskrityje. 

Bolševikai pirmiausia atėmė iš jo automobilį. Be to, 3-4 kartus per savaitę net po 
45 kilometrus siųsdavo J. Eretą pastočių - veždavo akmenis, cementą, rąstus kariniams 
įrenginiams (Brazaitis 1983). 

J. Eretas apie šį laikotarpį kalbėjo: 

„Kai aš jau visai buvau jėgų netekęs, pas mane atėjo gundytojas: man tereikia tik pa- 
reikšti, kad gailiuos ligšiolinės veiklos, taip pat pareikšti ištikimybę - ir vėl tuoj senąją 
tarnybą gausiu. Bet toks negarbingas pareiškimas man nė į galvą neatėjo. 

- Na, tai reiškia jums mirtį! 

- Gal tai reiškia man kūnišką mirtį, - aš atsakiau tavoriščiams, - bet jei aš pasirašy- 
čiau jūsų pareiškimą, tai būtų mano moralinė mirtis, ir taip yra daug blogiau. Ištiki- 
mybė ir garbė - toks visados buvo šveicarų šūkis tarp svetimų žmonių. 

Po šitokių enkavedistų gundymų atmetimo - kaip toliau sakė Eretas, - mums buvo nu- 

trauktas paštas, malkos, atimtas radijas. Mes laukėme mirties Sibiro nakties tamsybėse“. 


J. Eretas slapstėsi pas ūkininkus: „Dažniausiai nakčia gulėdavau ėdžiose, bet ir tai 
buvo nežmoniškai šalta“ (Brazaitis 1983). 


Juozas Eretas Šveicarijoje (1941-1984) 


Jausdamas okupantų grėsmę, J. Eretas su šeima (ją sukūrė 1925 m.) nutarė palikti Lie- 
tuvą. Onutė ir Juozas Eretai susilaukė 8 vaikų, tačiau į Šveicariją išsivežė tik penkis (trys 
jau buvo mirę): Juozą (g. 1926), Aldoną (1928-1976), Laisvutę (1932-1993), Birutę 
(g. 1934) ir Juliją (g. 1938). J. Eretas paliko Lietuvą, kurią taip mylėjo, kuri jam buvo 
tapusi antrąja tėvyne: „Turėjom grįžti į Šveicariją sunkia širdimi. Motina, tėvas ir penki 
vaikai. Bet išnešėm širdy Lietuvą“ (Eretas 1977: 200). 

Sugrįžęs į gimtąjį Bazelį, nuo 1941 m. rudens iki 1962 m. - išėjimo į pensiją, dės- 
tė valstybinėje gimnazijoje (Wehrli, Wirth 2005: 44). Iki 1956 m. tarnavo vyresniuoju 
leitenantu, ėjo instruktoriaus ir paskaitininko pareigas. Nuo 1955 m. buvo išrinktas 
Bazelio kantono švietimo tarybos nariu. Tessino kantono prašymu 1948-1953 m. su- 
darė Pabaltijyje ir senojoje Rusijoje dirbusių šveicarų (ypač gimusių Tessine) architek- 
tų sąrašą ir išleido apie juos septynias studijas, paskelbė tris leidinius iš pedagogikos 
srities, rašė ir kita tematika. 

Garsiame šveicarų žurnale „Schweize Rundschau“ 1953 m. sausio mėn. numeryje 
J. Eretas apžvelgė per dešimtį įvairių tuo metu Šveicarijoje išleistų knygų, kalbančių 

apie Rusiją, jos santykius su Vakarų pasauliu, komunistinę santvarką ir siekius. Ne vi- 
sos knygos pasižymėjo objektyvizmu, kai kurios jų netgi sąmoningai klaidino skaityto- 
jus savo netiksliomis ir neteisingomis žiniomis. Šiuos netikslumus ir klaidas kritikavo 
J. Eretas. „Savo tokiu išsamiu straipsniu prof. Eretas nusipelno didelio dėmesio. Straipsnio 
mintys vokiškai kalbantiems europiečiams padės susiorientuoti ir atskirti pelus nuo kvie- 
čių“ (J. B. 1953). 

Nors ir aktyviai įsitraukė į gimtosios Šveicarijos gyvenimą, tačiau ir toliau reiškėsi 
Lietuvos, ypač LKMA veikloje (Vasiliauskienė 2004, 2005). 

J. Eretas dalyvavo Šveicarijoje susikūrusios lietuvių bendruomenės veikloje. 1954 m. 
jam buvo patikėtos garbės teismo nario pareigos. Lietuvių bendruomenė tuo metu Švei- 
carijoje nebuvo didelė - 1955 m. duomenimis, paskelbtais žurnale „Aidai“, joje gyveno 
tik 50 lietuvių. 

J. Eretas, rūpindamasis lietuvybės reikalais, parašė svarbių Lietuvos istorijai darbų: 
„Tremties trilogiją“ („Tremtis - prakeikimas ar uždavinys“, 1963 m.; „Tremties lietuvis 
idėjų sūkuryje“, 1965 m.; „Tremtis kaip istorijos reiškinys“, 1965 m.) bei „Mažosios tau- 
tos ir valstybės (Jų reikšmė Europai)“ (1966), studiją apie pamirštuosius baltus (1968), 
baltų tautas ir jų likimą (1970), apie lietuvių kalbą ir jos archajinį turtingumą (1971), 
„Išeivijos klausimu“ (1974) (Zolubas 2000). Leidiniuose keltos mintys rado atgarsį ir 
lietuviškoje spaudoje (Girnius 1971). 

J. Eretas parašė tris stambias monografijas, skirtas S. Šalkauskiui (1960), K. Pakštui 
(1970) ir prel. Pranciškui Jurui (1980). Pastaroji pavadinta „Valančiaus šviesa už ma- 
rių“. Monografijose atskleista ne tik ateitininkų veikla, bet ir to meto Lietuvos istorija, 
lietuvių veikla išeivijoje. J. Eretas nepailstamai kėlė Lietuvos laisvės klausimą visuo- 
menei skaitomose paskaitose, rašydamas straipsnius į įvairius Vakaruose leidžiamus 
žurnalus užsienio kalbomis. Būtina pridurti, kad šveicarų enciklopediniuose leidiniuose 
(1945-1948 m. ir 1953-1954 m.) J. Eretas redagavo „Baltijos tautų skyrių“. 

Šveicaras Juozas Eretas taip pamilo Lietuvą, kad išmoko jos kalbą, priėmė pilietybę. 
Jam net nekilo mintis reikalauti, kad jo lietuviškame pase būtų įrašytos kokios nors 
lietuviškoje abėcėlėje nevartojamos raidės. Profesorius netgi antkapyje šalia savo švei- 
cariškos pavardės įsirašė lietuvišką žmonos pavardę - Jakaitis. Visi J. Ereto vaikai pa- 
krikštyti lietuviškais vardais. Jie pasakojo, kad Šveicarijoje, išvykę iš tėvų namų, laiškus 
jiems rašyti privalėjo lietuvių kalba. 

Šveicarijoje profesorius J. Eretas lietuvių kalbos išmokė ir savo kaimynę psichologę 
Doris Oberviller, kuri J. Ereto dėka susidomėjo Lietuva, jos istorija ir ne kartą lankėsi 
kaip turistų grupės vadovė. 

Visa profesoriaus Juozo Ereto veikla - meilės Lietuvai, pagarbos istorijai, kultūrai, 
kalbai išraiška. Tiek daug pasiaukojamai dirbęs šveicaras Juozas Eretas - puikus pa- 
vyzdys visai inteligentijai, o ypač nūdienos besiblaškančiam jaunimui. J. Ereto darbai 
nepraradę reikšmės ir šiandieną, kai atsiranda tyrinėtojų, siekiančių paniekinti tautos 
praeitį, jos kultūrą, istoriją, ir skelbia plačios globalizacijos proceso vyksmo būtinybę. 
Tad kiekvienas darbas, garsinant jo vardą, tampa savotiška J. Ereto veiklos tąsa. O apie 
jo vardo garsinimą Lietuvoje bus kalbama kitame straipsnyje. 

Išvados 


1. Šveicaras Juozas Eretas - Lietuvos patriotas. 

2. Prof. Juozo Ereto meilė ir pagarba Lietuvai - kalbai, istorijai, kultūrai - pavyzdys 
nūdienos globalizacijoje. 

3. 1919-1941 m. gyvendamas Lietuvoje, dirbo ten, kur tuo metu labiausiai reikėjo 
jo sumanumo ir energijos: 

d) įkūręs ELTĄ, stiprino politinę Lietuvos padėtį; 

e) universiteto pedagogas tiesė literatūrinius tiltus vokiečių literatūrai (paskai- 
tos, straipsniai, knygos); 

f) Vakarų jaunimo organizuotumo pavyzdžius pritaikė visuomeninėje veikloje 
Lietuvoje („pavasarininkai“, sportininkai, blaivybės organizacijos (suaugusių- 
jų ir vaikų). 

7. Sugrįžęs į Šveicariją, nesiliovė dirbti Lietuvai, kovoti dėl jos laisvės žodžiu ir raštu. 

8. Pirmąsyk mokslinėje literatūroje publikuojami profesoriaus dukros Julijos Koller 
ir jo bičiulio dr. Vaclovo Dargužo atsiminimai - J. Ereto meilės ir rūpesčio Lietuva 
liudijimas. 

9. 1972 m. Brukline išleista knyga - kolektyvinis veikalas „Didysis jo nuotykis. 
Prof. J. Eretas tarnyboje Lietuvai“ - pirma svari lietuvių pagarbos J. Eretui išraiška. 

Summary. Juozas Eretas (Joseph Ehret) (18 October 1896 - 13 March 1984) was an eminent 
scholar of Lithuania and Switzerland as well as a doctor of Philosophy. He arrived in Lithuania in 
autumn 1919 under an obligation to his dying Lithuanian friend Mykolas Ašmys who had asked 
him to do something for him in Lithuania. In 1920, he initiated the establishment of the ELTA 
(the Lithuanian Agency of Telegrams of Eretas). Once he received the Lithuanian citizenship, he 
accomplished valuable work aimed at the strengthening of the state of Lithuania. 

J. Eretas voluntarily joined the Lithuanian military service (1920); This act encouraged Lithu- 
anian intelligentsia to follow in his footsteps. 

The contribution of professor Eretas to the foundation of the University of Lithuania (named 
after Vytautas Magnus in 1930) is remarkable. He was appointed to a professorship of the 
university and performed his professorial duties during 1922-1940 (with an interval from 

1931-1932 when he was dismissed from the office). Eretas was one of the founders of the 
Lithuanian Catholic Academy of Science (LKMA). When the Catholic Academy was established 
in 1922, he became its active member. He presented papers at its conferences, edited the I-III 
volumes of the transactions of the LKMA Conferences. At the Second Conference of the LKMA 
(1936), he was elected academician and became honorary member while in emigration (1975). 
Eretas was a literary historian and an author of numerous important writings such as "Bethoven's 
youth" (1927), “'Henrich Seuse" (1929), “Meister Eckehart" (1930), “Jonas Tauleris" (1930). He 
was the first to offer a comprehensive and thorough presentation of German literature in Lithu- 
anian: “The history of German literature" (1931, Vol. I), “Young Goethe" (1933) and others. He 
was known as a brilliant publicist for his prolific publications in the press and his editorials to the 
“XX amžius" (The 20th Century) weekly on the outbreak of the war in Spain, signed by the pen- 
name “Hispanus". Eretas was a well-known founder and editor of newspapers (for temperance, 
sport and the Catholic rural youth). Back in Switzerland, he was elected honorary member of the 
Lithuanian writers' Union (USA). 

The public activity of Eretas was just as outstanding. He headed the Catholic rural youth union 
"Pavasaris" (Spring) (1922-1928), in 1928, he was elected as its honorary president. He was one 
of the founders of the "Pavasaris" folk university (1925) and the patron of the literary association 
"Šatrija" for the students of the ateitininkai movement. 

Much worthy work was done by him in the fields of temperance and sports. He was among the 
founders of the Gymnastics and Sports Federation of Lithuania (LGSF) (1922) and one of the 
organizers of the Sports League of Lithuania (1923). 

Owing to the initiative of Eretas as well as his talent as an organizer, massive public events of 
pavasarininkai were held for the first time in Lithuania (Šiauliai, 1924; Kaunas, 1927). These 
events attracted thousands of young people. 

Eretas was eager to serve Lithuania even after he was forced to emigrate. He was concerned 
about the fate of the Lithuanian emigrants and tackled their problems in his book "A trilogy of 
exile": ("Exile - a curse or a task" (1963), “A Lithuanian of exile in the vortex of ideas" (1965) and 
“Exile as a phenomenon of history" (1965) and also “Minor nations and states (Their importan- 
ce to Europe)" (1966). Eretas tirelessly argued for Lithuania's freedom in his public lectures or 
articles published in the Western European magazines in foreign languages. Of great importance 
was his study about the forgotten Balts (1968), about the Baltic nations and their fate (1970) 
and about the Lithuanian language and its archaic wealth (1971). Eretas did a great service to 
the ateitininkai organization by writing monographs about Stasys Šalkauskis (1960) and Kazys 
Pakštas (1976). In 1980, he published a monograph "Valančius" light beyond the seas", dedicated 
to Prel. Pranciškus Juras. 


Keywords: professor Juozas Eretas, Swiss, the founder of the ELTA (the Lithuanian agency of 
telegrams of Eretas), the first president of the ELTA, scientist, the leader of the pavasarininkai. 

